
АКАФИСТ ВСЕМ СВЯТЫМ

[image: ]


Кондак 1
Избра́нным уго́дником Бо́жиим, всем святы́м, от ве́ка во всем ми́ре просия́вшим и на небеси́ венцы́ сла́вы прия́вшим, похва́льное прино́сим пе́ние. Вы же, я́ко иму́щии ве́лие дерзнове́ние ко Го́споду, от вся́ких нас бед свободи́те, да зове́м вам хвале́бно: Ра́дуйтеся, вси святи́и, те́плии о всем ми́ре Бо́гу моли́твенницы.
Икос 1
А́нгельский собо́р, ума́ленный паде́нием го́рдых а́нгел и ва́ми, все́ми святы́ми, восполня́емый, све́тло торжеству́ет в день па́мяти ва́шей, и всю вселе́нную созыва́ет на весе́лие духо́вное. Мы же, им подража́юще, зове́м вам ра́достно: Ра́дутеся, святи́и, от ве́ка Бо́гом предуве́деннии и предуста́вленнии к сла́ве небе́сней; ра́дуйтеся, от всех родо́в, мест и време́н в служе́ние Го́споду избра́ннии. Ра́дуйтеся, избра́ние ва́ше по́двигами благоче́стия оправда́вшии; ра́дуйтеся, о́бразом до́брых дел ва́ших пра́вый путь к небеси́ нам показа́вшии. Ра́дуйтеся, пре́жде пи́саннаго зако́на Бо́жия по зако́ну со́вести пра́ведно пожи́вшии; ра́дуйтеся, в зако́нней се́ни благоче́стно житие́ свое́ соверши́вшии. Ра́дуйтеся, в но́вей благода́ти све́тло доброде́тельми просия́вшии; ра́дуйтеся, в после́дняя сия́ времена́ Бо́гу благоугоди́вшии и мзду с пе́рвыми получи́вшии. Ра́дуйтеся, от земны́х скорбе́й преше́дшии к небе́сному поко́ю; ра́дуйтеся, сподо́бльшиися зре́ти неисповеди́мую сла́ву Бо́жию. Ра́дуйтеся, с ли́ки безпло́тных непреста́нно хва́лящии Пресвяту́ю Тро́ицу; ра́дуйтеся, всегда́ моля́щиися Ей о всех почита́ющих вас. Ра́дуйтеся, вси святи́и, те́плии о всем ми́ре Бо́гу моли́твенницы.
Кондак 2
Ви́дящи Правосла́вная Христо́ва Це́рковь, многочи́сленными ли́ки святы́х, я́ко прекра́сными ра́йскими цветы́ себе́ укра́шену, све́тло почита́ет па́мять их и Пречи́стую Богома́терь с ро́ждшимся от Нея́ Христо́м Бо́гом велича́ет, вопию́щи Тому́ хвале́бную песнь: Аллилу́иа.
Икос 2
Ра́зуму на́шему просвеще́ние у Го́спода испроси́те, святи́и уго́дницы Бо́жии, да отря́сше земно́е пристра́стие, вознесе́мся се́рдцем и мы́слию в насле́дованная ва́ми и нам обе́щанная селе́ния ра́йская, и возопие́м вам ра́достно: Ра́дуйтеся, ветхозаве́тнии пра́отцы и патриа́рси, родонача́льницы по пло́ти Христа́ Сы́на Бо́жия; ра́дуйтеся, я́ко благослове́нием Бо́жиим умно́жишася ро́ды ва́ша, я́ко зве́зды небе́сныя. Ра́дуйтеся, среди́ мра́ка дре́вняго нече́стия пра́вую ва́шу ве́ру во и́стиннаго Бо́га сохрани́вшии; ра́дуйтеся, с на́деждою ча́явшии обетова́нного Искупи́теля. Ра́дуйтеся, я́ко от ва́шего пле́мене возсия́ пресве́тлая свеща́ – Богоро́дица Мари́я; ра́дуйтеся, я́ко от Нея́ роди́ся Победи́тель сме́рти и а́да. Ра́дуйтеся, ве́рою во гряду́щаго Христа́ спасе́ние улучи́вшии; ра́дуйтеся, вме́сто дре́вния кля́твы благослове́ние тем получи́вшии. Ра́дуйтеся, и во а́де Христо́ва прише́ствия ожида́вшии; ра́дуйтеся, а́дских муче́ний Им изба́вленнии. Ра́дуйтеся, на небеса́ со сла́вою возведе́ннии; ра́дуйтеся, с ли́ки а́нгельскими в ве́чныя оби́тели Отца́ Небе́снаго вселе́ннии. Ра́дуйтеся, вси святи́и, те́плии о всем ми́ре Бо́гу моли́твенницы.
Кондак 3
Си́лою Вы́шняго осене́ни бы́вше, святи́и, дерзнове́нно ополчи́стеся проти́ву нача́л и власте́й зло́бы поднебе́сныя, и победи́вше тех кова́рства, вся бла́гая начина́ния ва́ша до́бре соверши́сте, воспева́юще всеси́льному человеколю́бцу Богу́: Аллилу́иа.
Икос 3
Иму́ще святи́и проро́цы пресла́вная селе́ния во оби́телех до́му О́тца Небе́снаго и присносу́щным све́том лица́ Бо́жия просвеща́еми, неизрече́ннаго вои́стину со все́ми святы́ми наслажда́етеся блаже́нства, его́же мы земни́и прича́стницы бы́ти жела́юще, воспева́ем вам си́це: Ра́дуйтеся, святи́и проро́цы, Бо́гом избра́ннии пре́жде ва́шего рожде́ния; ра́дуйтеся, ве́рно порабо́тавшии Ему́ пре́жде Христо́ва воплоще́ния. Ра́дуйтеся, от младе́нчества благода́тию Свята́го Ду́ха освяще́ннии; ра́дуйтеся, по́сланнии от Го́спода вразумля́ти заблу́ждшия сыны́ Изра́илевы. Ра́дуйтеся, предвозвести́вшии Христо́во от Де́вы сла́вное рожде́ние; ра́дуйтеся, зве́зды, предвари́вшии прише́ствие и́стиннаго Со́лнца. Ра́дуйтеся, законопресту́пных царей Изра́илевых дерзнове́нно обличи́вшии; ра́дуйтеся, вся́кое людско́е нече́стие мече́м сло́ва Бо́жия неща́дно посе́кшии. Ра́дуйтеся, ве́рнии раби́ Госпо́дни, вся хоте́ния Его́ испо́лнившии; ра́дуйтеся, и́стину небоя́зненно пред властьми́ веща́вшии. Ра́дуйтеся, мно́ги ско́рби в ми́ре претерпе́вшии; ра́дуйтеся, со все́ми избра́нными торжеству́ющии на Небеси́ в сла́ве ве́чней. Ра́дуйтеся, вси святи́и, те́плии о всем ми́ре Бо́гу моли́твенницы.
Кондак 4
Бу́ри жите́йския изба́вльшеся, вси святи́и, преидо́сте в небе́сный поко́й, на места́ зла́чна и прохла́дна, иде́же пото́цы сла́дости неисповеди́мыя, пи́ща сла́вы Бо́жия нетле́нная, пе́ния и гла́сы пра́зднующих; та́мо у́бо торжеству́ете со все́ми а́нгельскими си́лами, пою́ще Бо́гу: Аллилу́иа.
Икос 4
О́ко не ви́де и у́хо не слы́ша, и на се́рдце земна́го челове́ка не взыдо́ша ра́дости и сла́дости, и́хже вы ны́не наслажда́етеся, апо́столи святи́и. Сего́ ра́ди благогове́йно взыва́ем вам: Ра́дуйтеся, святи́и апо́столи, с Предте́чею Иоа́нном ближа́йшии дру́зи Христо́вы; ра́дуйтеся, по Пресвято́й Де́ве Мари́и, первостоя́телие у Престо́ла Святы́я Тро́ицы. Ра́дуйтеся, возвести́вшии ми́ру та́инство на́шего искупле́ния; ра́дуйтеся, све́том ве́ры Христо́вы омраче́нныя лю́ди просвети́вшии. Ра́дуйтеся, се́мя сло́ва Бо́жия в сердца́ челове́ческая все́явшии; ра́дуйтеся, плоды́ трудо́в ва́ших в Небе́сном вертогра́де пожина́ющии. Ра́дуйтеся, святи́и отцы́, седми́ю Вселе́нскими Собо́ры исповеда́ние правосла́вныя ве́ры утверди́вшии; ра́дуйтеся, ути́шившии бу́рю ерети́ческаго нече́стия. Ра́дуйтеся, изъясни́вшии нам догма́ты правосла́вныя ве́ры; ра́дуйтеся, и доны́не уче́нием ва́шим огражда́ющии Це́рковь Христо́ву от е́ресей и расколо́в. Ра́дуйтеся, святи́и иера́рси, сло́вом и житие́м све́тло просия́вшии; ра́дуйтеся, во све́те невече́рнем с духо́вными ва́шими ча́ды ны́не обита́ющии. Ра́дуйтеся, вси святи́и, те́плии о всем ми́ре Бо́гу моли́твенницы.

